Juliala kalendario

Romana kalendario funcionis ne-korekte. Dum yari la kalendario ne valoris por naturala yaro, e sacerdoti adjuntis plusa monati segunvole. Pro to Iulius Caesar employis Egiptiana astronomo Sosigenes por novigar la kalendario.

Juliala kalendario havis 365 dii, ed en omna quaresma yaro juntesis a februaro un bisextila dio. La komenco di yaro translacesis de marto a januaro. L'anciena nomi di monati restis, exemple, l'okesma Romana monato oktobro divenis nun dekesma monato.

Segun dekreto di Caesar, on komencis uzar la nova kalendario en 46 aK. Ca yaro esis eceptale 445 dii longa. Pos 50 yari, Romana senato translacis un dio de februaro ad agosto. La motivo esis tre humana: la monato di Iulius Caesar, do julio, havis 31 dii, e l'imperiestro Augustus volis ke anke sua monato, do agosto, esabus egale longa. Tale, februaro kurteskis 28-dia.

Juliala kalendario esis 11 minuti e 14 sekundi plu longa kam naturala yaro, do dum 128 yari Juliala kalendario avaneskis un dio de naturala yaro. En koncilo di Trento en 1545–1563 on decidis novigar la kalendario, e en 1582 lor Papo Gregorius la 13ma donis buloletro pri to, ke tayare on translacis de 4ma di oktobro direkte a 15ma di oktobro, kreante la Gregoriala kalendario.

Kategorio:Kaduka kalendarii